**Naslov: Prehitimo gripo, zaščitimo se že danes**

**Gripa je zelo nalezljiva bolezen, vsako leto zaradi nje zboli med 100.000 in 200.000 prebivalcev Slovenije. Gripa v nasprotju s prepričanjem mnogih ni le prehlad - lahko povzroči resne zdravstvene težave, kot je pljučnica. Posebej ogroženi so starejši odrasli, kronični bolniki, nosečnice in majhni otroci, vendar lahko tudi sicer zdravi odrasli zbolijo s težjim potekom bolezni.**

Cepljenje je najučinkovitejša zaščita pred gripo. Cepljenje zmanjšuje verjetnost, da zbolimo, in ublaži potek bolezni, če do nje kljub temu pride. Pomembno je tudi zato, ker cepljeni virus širijo redkeje, kar posredno ščiti njihove bližnje, predvsem najbolj ranljive.

Cepljenje proti gripi je priporočljivo za vse prebivalce, še posebej pa za starejše od 65 let, kronične bolnike, nosečnice, otroke, mlajše od dveh let, osebe z izrazito prekomerno telesno težo, zdravstvene delavce, zaposlene v nujnih službah in vse, ki so pri delu veliko med ljudmi.

Virusi gripe se stalno spreminjajo, zato je pomembno, da zaščito osvežimo vsako sezono. Postopek cepljenja je hiter in enostaven, cepivo pa je varno, preverjeno in brezplačno za vse prebivalce.

Od 20. oktobra dalje se lahko cepite pri svojem osebnem zdravniku, v cepilnem centru v zdravstvenem domu ali v cepilni ambulanti na območni enoti Nacionalnega inštituta za javno zdravje. Točne informacije o urnikih in načinu prijave na cepljenje so dostopne na spletnih straneh zdravstvenih domov ali po telefonu.

Z odločitvijo za cepljenje poskrbite ne le za svoje zdravje, ampak tudi za varnost svojih bližnjih in skupnosti. Prehitimo gripo, zaščitimo se že danes.

Nacionalni inštitut za javno zdravje